Τροποποιημένη πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΔΡΑΣΕΩΝ ΠΟΥ ΑΠΟΒΛΕΠΟΥΝ ΣΤΗΝ ΕΜΒΑΘΥΝΣΗ ΤΗΣ ΤΕΛΩΝΕΙΑΚΗΣ ΕΝΩΣΗΣ ΕΚ-ΤΟΥΡΚΙΑΣ

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Στις 2 Δεκεμβρίου 1999, το Ευρωπαϊκό Κοινοβούλιο υποστήριξε την πρόταση της Επιτροπής και ενέκρινε έκθεση με την οποία προτείνονται 22 τροπολογίες στο κείμενο της πρότασης της Επιτροπής.

Από τις 22 αυτές τροπολογίες, η Επιτροπή :

- αποδέχεται 8 τροπολογίες ως έχουν, τις οποίες ενσωματώνει πλήρως στην τροποποιημένη πρόταση κανονισμού,

- αποδέχεται εν μέρει 8 τροπολογίες, τις οποίες ενσωματώνει με κάποια τροποποίηση,

- απορρίπτει 6 τροπολογίες.

Στην τροποποιημένη πρόταση, οι διατάξεις που προτείνονται από το ΕΚ και ενσωματώνονται στο κείμενο της Επιτροπής εμφανίζονται υπογραμμισμένες. Οι τροποποιήσεις που έγιναν από την Επιτροπή με βάση τις τροπολογίες του ΕΚ εμφανίζονται με παχείς χαρακτήρες.

Οι τροπολογίες που ενσωματώνονται ως έχουν είναι οι εξής : αριθ. 2, 4, 7, 8, 10, 14, 15, 22. Οι τροπολογίες αυτές συμπληρώνουν τις αιτιολογικές σκέψεις που προτείνονται από την Επιτροπή, ενισχύουν και αναλύουν περαιτέρω ορισμένες διατάξεις. Οι τροπολογίες αυτές δεν παρεμποδίζουν κατ'ουδένα τρόπο την εφαρμογή και την ομαλή διεξαγωγή της συνεργασίας.

Οι τροπολογίες που ενσωματώνονται εν μέρει, δηλαδή με κάποιες τροποποιήσεις, είναι οι εξής : αριθ. 1, 3, 9, 12, 16, 17, 18, 20.

- Τροπολογία 1 (πέμπτη αιτιολογική σκέψη α/νέα) : "εκτιμώντας ότι το Συμβούλιο « Γενικές Υποθέσεις » της 13ης Σεπτεμβρίου 1999 αποφάσισε τη χορήγηση πιστώσεων υπέρ της Τουρκίας" τροποποιείται ως εξής: "εκτιμώντας τα συμπεράσματα του Συμβουλίου της 13ης Σεπτεμβρίου 1999". Το Συμβούλιο (Γενικές Υποθέσεις) αναφέρθηκε στα χρηματοδοτικά μέσα αλλά δεν έλαβε απόφαση σχετικά με τη διάθεση των εν λόγω μέσων.

Σημ. : Η Επιτροπή πρόσθεσε στις αιτιολογικές σκέψεις και μια αναφορά στο Ευρωπαϊκό Συμβούλιο του Ελσίνκι της 10ης/11ης Δεκεμβρίου 1999.

- Τροπολογία 3 : "εκτιμώντας την απόφαση του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή" αντικαθίσταται από την καθιερωμένη αιτιολογική σκέψη της Επιτροπής σχετικά με τις νέες διατάξεις για την επιτροπολογία.

- Τροπολογία 9 (ένατη αιτιολογική σκέψη) : "εκτιμώντας ότι, με την επιφύλαξη των αρμοδιοτήτων της αρμόδιας για τον προϋπολογισμό αρχής, προτείνεται πολυετές ενδεικτικό ποσό για το χρονικό διάστημα 2000-2002, ως δημοσιονομική αναφορά η οποία αντικατοπτρίζει τη βούληση του νομοθέτη· ότι το εν λόγω ποσό εντάσσεται στο πολυετές χρηματοδοτικό πλαίσιο του προγράμματος MEDA". Το "πρόγραμμα Meda" αντικαθίσταται από τη "συνολική μεσογειακή χρηματοδότηση". Πράγματι, το πρόγραμμα Meda δεν αποτελεί παρά ένα από τα μέσα της συνολικής μεσογειακής χρηματοδότησης.

- Τροπολογία 12 (άρθρο 3, παράγραφος 2α/νέα) : "Η Επιτροπή, προτού θέσει σε εφαρμογή τις δράσεις που προβλέπονται στον παρόντα κανονισμό, καταρτίζει έναν κατάλογο προτεραιοτήτων και αναθέτει τον ενδεικτικό προγραμματισμό τους στην επιτροπή που προβλέπεται στο άρθρο 7 του παρόντος κανονισμού, καθώς και στα όργανα που θεσπίστηκαν δυνάμει της συμφωνίας σύνδεσης ΕΕ-Τουρκίας και των σχετικών πράξεων που εγκρίθηκαν βάσει αυτής, και ιδίως στη Μικτή Κοινοβουλευτική Επιτροπή και τη Μικτή Οικονομική και Κοινωνική Επιτροπή ΕΕ-Τουρκίας". Η λέξη "αναθέτει" αντικαθίσταται από τη λέξη "ενημερώνει". Ο όρος "αναθέτει" θα σήμαινε την ανάμιξη του ΕΚ και της ΟΚΕ στο ρόλο της Επιτροπής όσον αφορά την πρωτοβουλία και την εφαρμογή. Αυτό δεν θα ήταν ορθό από θεσμική άποψη. Εξάλλου, μια τέτοια διαβούλευση θα καθυστερούσε τόσο την προπαρασκευαστική διαδικασία ενός έργου ώστε θα ήταν ιδιαίτερα δυσχερής η έγκαιρη δέσμευση των πιστώσεων. Αντίθετα, η Επιτροπή είναι απολύτως διατεθειμένη να παρέχει πληρέστατη ενημέρωση στα άλλα όργανα. Η αναφορά στα όργανα που θεσπίστηκαν με τη συμφωνία σύνδεσης, κρίνεται πολύ ασαφής και, ως εκ τούτου, διαγράφεται. Ωστόσο, οι αποδέκτες του εγγράφου του ενδεικτικού προγραμματισμού (τους οποίους προτείνει το ΕΚ) παραμένουν ως έχουν.

- Τροπολογία 16 (άρθρο 6 παράγραφος 3 δεύτερο εδάφιο α/νέο) : "Η Επιτροπή θεσπίζει ειδικές διατάξεις για τη μείωση των εμποδίων που παρεμβάλλονται στην απορρόφηση των ενισχύσεων από τις μικρές μη κερδοσκοπικές ΜΚΟ" αντικαθίσταται από: "η Επιτροπή λαμβάνει όλα τα αναγκαία μέτρα για τη διευκόλυνση της απορρόφησης των ενισχύσεων από τις μικρές μη κερδοσκοπικές ΜΚΟ". Το Κοινοβούλιο επιθυμεί να ευνοήσει την πρόσβαση των μικρών ΜΚΟ. Αυτό συμβαίνει ήδη σε μεγάλο βαθμό και η Επιτροπή μεριμνά ώστε να συνεχιστεί. Το τροποποιημένο κείμενο ενισχύει τη δυνατότητα της Επιτροπής να χρηματοδοτεί δράσεις για την παροχή τεχνικής βοήθειας με στόχο τη βελτίωση της διαχειριστικής ικανότητας των ΜΚΟ.

- Τροπολογία 17 (άρθρο 7) : Διατάξεις σχετικές με την επιτροπολογία. Η Επιτροπή διατηρεί το πνεύμα του κειμένου του ΕΚ, αλλά τροποποιεί τη λεκτική του διατύπωση σύμφωνα με τις καθιερωμένες διατάξεις της σχετικά με τις νέες διατάξεις για την επιτροπολογία.

- Τροπολογία 18 (άρθρο 8) : "Μία φορά το χρόνο λαμβάνει χώρα, σύμφωνα με τις διαδικασίες που ορίζει η αρμόδια για τον προϋπολογισμό αρχή, ανταλλαγή απόψεων με βάση την παρουσίαση εκ μέρους του αντιπροσώπου της Επιτροπής, του προγραμματισμού των δράσεων του επομένου έτους, στο πλαίσιο συνεδρίασης της επιτροπής που προβλέπεται στο άρθρο 7. Το Ευρωπαϊκό Κοινοβούλιο ενημερώνεται σχετικά με τις προτάσεις και το αποτέλεσμα των συζητήσεων". Η Επιτροπή αντικαθιστά τη λέξη "προγραμματισμού" με τις λέξεις ενδεικτικού προγραμματισμού" και διαγράφει τις λέξεις "σύμφωνα με τις διαδικασίες που ορίζει η αρμόδια για τον προϋπολογισμό αρχή".

- Τροπολογία 20 (άρθρο 9): αφορά την υποχρέωση ενημέρωσης του ΕΚ εκ μέρους της Επιτροπής. Η Επιτροπή προτείνει την τροποποίηση της λεκτικής διατύπωσης (1η παράγραφος), την προσθήκη του όρου "ενδεικτικό" στη λέξη "πρόγραμμα" και τη διαγραφή του ".... προκειμένου αυτό (το ΕΚ) να λάβει γνώση και να μελετήσει εν ευθέτω χρόνο και πριν από την εξέταση και έγκριση του προϋπολογισμού της ΕΕ από το ΕΚ". Πράγματι : - ο προγραμματισμός είναι πάντα ενδεικτικός, δεδομένου ότι ο σχεδιασμός ενός έργου ενδέχεται πάντα να ανατραπεί· - η παρακολούθηση του ενδεικτικού προγραμματισμού εκ μέρους του ΕΚ εμπίπτει στις αρμοδιότητές του και δεν χρειάζεται να προβλέπεται από τον κανονισμό.

- Οι απορριφθείσες τροπολογίες είναι οι εξής : αριθ. 5, 6, 11, 13, 19, 21.

- Τροπολογία 5 (πρώτη αιτιολογική σκέψη) : "Εκτιμώντας ότι το Ευρωπαϊκό Συμβούλιο του Λουξεμβούργου της 12ης/13ης Δεκεμβρίου 1997 επιβεβαίωσε την επιλεξιμότητα της Τουρκίας για προσχώρηση στην Ευρωπαϊκή Ένωση με βάση τα κριτήρια που ισχύουν για όλες τις υποψήφιες για προσχώρηση χώρες". Η Επιτροπή δεν ενσωματώνει αυτήν την τροπολογία : το Ευρωπαϊκό Συμβούλιο του Λουξεμβούργου της 12ης/13ης Δεκεμβρίου 1997 επιβεβαίωσε πράγματι την επιλεξιμότητα της Τουρκίας για την προσχώρησή της στην Ευρωπαϊκή Ένωση. Δεν υφίστανται όροι σχετικά με την επιλεξιμότητα. Τα κριτήρια που ισχύουν για όλες τις υποψήφιες για προσχώρηση χώρες αφορούν την ίδια την προσχώρηση και την έναρξη της διαδικασίας διαπραγματεύσεων.

- Τροπολογία 6 (έβδομη αιτιολογική σκέψη) : "Εκτιμώντας ότι οι διατάξεις του παρόντος κανονισμού βασίζονται στο σεβασμό των δημοκρατικών αρχών, του κράτους δικαίου, των ανθρωπίνων δικαιωμάτων και των θεμελιωδών ελευθεριών, των δικαιωμάτων των μειονοτήτων, καθώς και στην τήρηση του διεθνούς δικαίου και των διεθνών συμβάσεων, τα οποία αποτελούν ουσιώδη στοιχεία των πολιτικών της Ευρωπαϊκής Κοινότητας και των κρατών μελών της". Η Επιτροπή δεν ενσωματώνει αυτήν την τροπολογία. Επιμένει στην αρχική της πρόταση η οποία βασίζεται σε μια τυποποιημένη ρήτρα που αποκλείει κάθε εντύπωση διακριτικής μεταχείρισης έναντι του ενός ή του άλλου εταίρου. Η Επιτροπή αποδίδει βεβαίως ιδιαίτερη σημασία στα δικαιώματα των μειονοτήτων και στην τήρηση των διεθνών συμβάσεων.

- Τροπολογία 11 (άρθρο 3 παράγραφος 2) : "Όταν παρεμβάλλονται εμπόδια στην εφαρμογή των έργων και δράσεων σ' έναν οποιονδήποτε από τους τομείς που καθορίζονται στο άρθρο 4, και ιδίως όσον αφορά τη συνεργασία με στόχο την υπεράσπιση και προώθηση της δημοκρατίας, του κράτους δικαίου, των ανθρωπίνων δικαιωμάτων και της προστασίας των μειονοτήτων, το Συμβούλιο μπορεί, αποφασίζοντας με ειδική πλειοψηφία βάσει προτάσεως της Επιτροπής ή του Ευρωπαϊκού Κοινοβουλίου, να αποφασίσει την αναστολή οποιασδήποτε συνεργασίας δυνάμει του παρόντος κανονισμού". Η Επιτροπή δεν ενσωματώνει αυτή την τροπολογία. Επιμένει στην αρχική της πρόταση για 2 λόγους: 1. Δεν υφίσταται νομική ή θεσμική βάση που να προβλέπει οποιοδήποτε ρόλο πρωτοβουλίας του ΕΚ, δυνάμει της οποίας να μπορεί το ΕΚ να προτείνει στο Συμβούλιο την αναστολή της συνεργασίας δυνάμει του παρόντος κανονισμού". 2. Η λογική επιβάλλει να προβλέπονται οι ίδιες διατάξεις με εκείνες που ισχύουν για το πρόγραμμα Μeda, προκειμένου να μην υπάρχουν διαφορετικές διαδικασίες σε μία και την αυτή χώρα.

- Τροπολογία 13 (άρθρο 4, τρίτη περίπτωση α) : "στήριξη των προγραμμάτων ανοικοδόμησης μετά τις ζημίες που προκλήθηκαν από τους πρόσφατους σεισμούς". Η Επιτροπή δεν ενσωματώνει αυτήν την τροπολογία. Είναι προφανές ότι οι περιοχές που επλήγησαν από τους σεισμούς μπορούν να επωφεληθούν από την κοινοτική βοήθεια, όπως επωφελούνται και οι άλλες περιοχές. Εντούτοις, η ανοικοδόμηση μετά το σεισμό δεν αποτελεί αντικείμενο του παρόντος κανονισμού του οποίου σκοπός είναι η προσέγγιση της Τουρκίας προς την ΕΕ.

- Τροπολογία 19 (άρθρο 8 α/νέο) : "Μία φορά το χρόνο, η Επιτροπή υποβάλλει έκθεση σχετικά με τη σημειωθείσα πρόοδο όσον αφορά το σεβασμό των δημοκρατικών αρχών, του κράτους δικαίου, των ανθρωπίνων δικαιωμάτων και των θεμελιωδών ελευθεριών καθώς και την τήρηση του διεθνούς δικαίου". Η Επιτροπή δεν ενσωματώνει αυτήν την τροπολογία. Η Επιτροπή δημοσιεύει κάθε χρόνο "περιοδική έκθεση" για όλες τις υποψήφιες χώρες, συμπεριλαμβανομένης και της Τουρκίας. Η έκθεση αυτή περιλαμβάνει ένα τμήμα το οποίο αναφέρεται στην εξέλιξη της κατάστασης στον τομέα των ανθρωπίνων δικαιωμάτων.

- Τροπολογία 21 (άρθρο 10) : "Η Επιτροπή προβαίνει, σε τακτά χρονικά διαστήματα, σε αξιολογήσεις των δράσεων που χρηματοδοτούνται από την Κοινότητα, προκειμένου να εξακριβωθεί κατά πόσον έχουν επιτευχθεί οι στόχοι των δράσεων αυτών και για να καθορίσει τις κατευθυντήριες γραμμές για τη βελτίωση της αποτελεσματικότητας των μελλοντικών δράσεων. Σύμφωνα με τις διαδικασίες που καθορίζει η αρμόδια για τον προϋπολογισμό αρχή, η Επιτροπή υποβάλλει στην επιτροπή που προβλέπεται στο άρθρο 7 περιληπτική έκθεση των αξιολογήσεων που έγιναν και που θα μπορούσαν, ενδεχομένως, να εξεταστούν από την εν λόγω επιτροπή. Οι εκθέσεις αξιολόγησης είναι στη διάθεση του Ευρωπαϊκού Κοινοβουλίου και των κρατών μελών που θα τις ζητήσουν". Η Επιτροπή δεν ενσωματώνει αυτή την τροπολογία. Η τροπολογία αυτή έχει σκοπό να συμπεριλάβει το ΕΚ στους αποδέκτες των εκθέσεων αξιολόγησης. Η Επιτροπή είναι σύμφωνη με την αρχή αυτή. Δεδομένου ότι η τροπολογία 20 προβλέπει ήδη την υποβολή στο ΕΚ και στο Συμβούλιο όλων των εγγράφων προγραμματισμού και αξιολόγησης, η τροπολογία 21 είναι περιττή.

Τροποποιημένη πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΔΡΑΣΕΩΝ ΠΟΥ ΑΠΟΒΛΕΠΟΥΝ ΣΤΗΝ ΕΜΒΑΘΥΝΣΗ ΤΗΣ ΤΕΛΩΝΕΙΑΚΗΣ ΕΝΩΣΗΣ ΕΚ-ΤΟΥΡΚΙΑΣ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα εξής:

(1) Το Ευρωπαϊκό Συμβούλιο του Λουξεμβούργου της 12ης/13ης Δεκεμβρίου 1997 επιβεβαίωσε την επιλεξιμότητα της Τουρκίας για προσχώρηση στην Ευρωπαϊκή Ένωση.

(2) Η Επιτροπή υπέβαλε στο Συμβούλιο, στις 4 Μαρτίου 1998, ανακοίνωση με τίτλο «Ευρωπαϊκή Στρατηγική για την Τουρκία: πρώτες επιχειρησιακές προτάσεις της Επιτροπής» με σκοπό να προετοιμάσει την Τουρκία για την προσχώρηση.

(3) Το Ευρωπαϊκό Συμβούλιο του Κάρντιφ της 15ης/16ης Ιουνίου 1998 θεώρησε ότι η ανακοίνωση αυτή παρείχε μια καλή βάση για την ανάπτυξη και την εξέλιξη των σχέσεων μεταξύ Ευρωπαϊκή Ένωσης και Τουρκίας.

(4) Το Ευρωπαϊκό Συμβούλιο του Κάρντιφ κάλεσε την Επιτροπή να υποβάλει τις αναγκαίες προτάσεις για την εφαρμογή στην πράξη της ευρωπαϊκής στρατηγικής.

(5) Το Ευρωπαϊκό Συμβούλιο του Κάρντιφ υπενθύμισε ότι η ευρωπαϊκή στρατηγική απαιτεί χρηματοδοτική στήριξη.

(6) Στα συμπεράσματα του Συμβουλίου της 13ης Σεπτεμβρίου 1999 γίνεται αναφορά στη χρηματοδοτική βοήθεια υπέρ της Τουρκίας.

(7) Η τελωνειακή ένωση ΕΚ/Τουρκίας άρχισε να ισχύει στις 31 Δεκεμβρίου 1995 και η Τουρκία συνεχίζει την εφαρμογή οικονομικών μεταρρυθμίσεων.

(8) Το Ευρωπαϊκό Συμβούλιο του Ελσίνκι της 10ης/11ης Δεκεμβρίου 1999 δήλωσε ότι η Τουρκία είναι υποψήφια χώρα η οποία προορίζεται να προσχωρήσει στην Ένωση με βάση τα ίδια κριτήρια που ισχύουν για τις άλλες υποψήφιες χώρες.

(9) Οι διατάξεις του παρόντος κανονισμού βασίζονται στο σεβασμό των δημοκρατικών αρχών, του κράτους δικαίου, των ανθρωπίνων δικαιωμάτων και των θεμελιωδών ελευθεριών, καθώς και στην τήρηση του διεθνούς δικαίου, τα οποία αποτελούν ουσιώδη στοιχεία των πολιτικών της Ευρωπαϊκής Κοινότητας και των κρατών μελών της.

(10) Η Κοινότητα αποδίδει μεγάλη σημασία στο γεγονός ότι είναι αναγκαίο η Τουρκία να βελτιώσει και να προωθήσει τις δημοκρατικές πρακτικές της και το σεβασμό των θεμελιωδών δικαιωμάτων του ανθρώπου, καθώς και να επεκτείνει τη συμμετοχή της κοινωνίας των πολιτών στην ανάπτυξη αυτής της διαδικασίας.

(11) Το Ευρωπαϊκό Κοινοβούλιο εξέδωσε ψηφίσματα, στις 13 Δεκεμβρίου 1995 σχετικά με την κατάσταση των ανθρωπίνων δικαιωμάτων στην Τουρκία, στις 17 Σεπτεμβρίου 1998 σχετικά με τις εκθέσεις της Επιτροπής για την εξέλιξη των σχέσεων με την Τουρκία από την έναρξη ισχύος της τελωνειακής ένωσης, στις 3 Δεκεμβρίου 1998 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για το μέλλον των σχέσεων με την Τουρκία και την ανακοίνωση της Επιτροπής προς το Συμβούλιο με τίτλο «Ευρωπαϊκή Στρατηγική για την Τουρκία - πρώτες επιχειρησιακές προτάσεις της Επιτροπής» και, τέλος, στις 6 Οκτωβρίου 1999 σχετικά με την κατάσταση των σχέσεων μεταξύ Τουρκίας και Ευρωπαϊκής Ένωσης [1], ιδίως όσον αφορά τη σημασία του σεβασμού των ανθρωπίνων δικαιωμάτων στην Τουρκία ενόψει της ανάπτυξης στενών σχέσεων μεταξύ αυτής της χώρας και της Ευρωπαϊκής Ένωσης.

[1] ΕΕ C 17 της 22.01.1996, σ. 46 , ΕΕ C 313 της 12.10.1998, σ. 176, ΕΕ C 398 της 21.12.1998, σ. 57 και, αντιστοίχως, πρακτικά με την ίδια ημερομηνία.

(12) Στις 6 Μαρτίου 1995 το Ευρωπαϊκό Κοινοβούλιο, το Συμβούλιο και η Επιτροπή προέβησαν σε δήλωση σχετικά με την εγγραφή δημοσιονομικών διατάξεων στις νομοθετικές πράξεις [2].

[2] ΕΕ C 102 της 04.04.1996, σ. 4.

(13) Στις 6 Μαΐου 1999 συνήφθη διοργανική συμφωνία σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [3], μεταξύ του Ευρωπαϊκού Κοινοβουλίου, του Συμβουλίου και της Επιτροπής.

[3] ΕΕ C 172 της 18.06.1999, σ. 1.

(14) Με την επιφύλαξη των αρμοδιοτήτων της αρμόδιας για τον προϋπολογισμό αρχής, προτείνεται ένα ενδεικτικό πολυετές ποσό για το χρονικό διάστημα 2000-2002, ως δημοσιονομική αναφορά που αντικατοπτρίζει τη βούληση του νομοθέτη· η δημοσιονομική αυτή αναφορά εντάσσεται στο πολυετές χρηματοδοτικό πλαίσιο της συνολικής μεσογειακής χρηματοδότησης.

(15) Τα μέτρα που απαιτούνται για την εφαρμογή του παρόντος κανονισμού αποτελούν μέτρα διαχείρισης κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [4]· τα μέτρα αυτά πρέπει να θεσπιστούν σύμφωνα με τη διαδικασία της διαχειριστικής επιτροπής που προβλέπεται στο άρθρο 4 της προαναφερθείσας απόφασης.

[4] ΕΕ L 184 της 17.07.1999, σ. 23.

(16) Για την έγκριση του παρόντος κανονισμού, η Συνθήκη δεν προβλέπει άλλες αρμοδιότητες από εκείνες του άρθρου 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα συμβάλλει στις προσπάθειες της Τουρκίας όσον αφορά την προετοιμασία της για την προσχώρηση, μέσω της προσέγγισης της χώρας αυτής προς την Ευρωπαϊκή Ένωση σε όλους τους τομείς που συνδέονται με την εμβάθυνση της τελωνειακής ένωσης.

Άρθρο 2

Η δημοσιονομική αναφορά η οποία αντικατοπτρίζει τη βούληση του νομοθέτη ανέρχεται σε ποσό 15 εκατ. ευρώ για το χρονικό διάστημα 2000-2002. Η δημοσιονομική αυτή αναφορά δεν θίγει τις αρμοδιότητες της αρμόδιας για τον προϋπολογισμό αρχής, όπως αυτές καθορίζονται στη συνθήκη. Η αρμόδια για τον προϋπολογισμό αρχή καθορίζει το ποσό της ετήσιας χρηματοδότησης σε συνάρτηση με τις διαθέσιμες πιστώσεις για κάθε οικονομικό έτος, λαμβάνοντας υπόψη τις αρχές της χρηστής διαχείρισης που αναφέρονται στο άρθρο 2 του δημοσιονομικού κανονισμού.

Άρθρο 3

1. Από τα έργα και τις δράσεις συνεργασίας μπορούν να επωφεληθούν όχι μόνον το τουρκικό κράτος και οι περιφέρειες αλλά και οι τοπικές αρχές, οι περιφερειακές οργανώσεις, οι δημόσιοι οργανισμοί, οι τοπικές και παραδοσιακές κοινότητες, οι οργανώσεις στήριξης των επιχειρήσεων, οι συνεταιρισμοί και η κοινωνία των πολιτών και ιδίως οι ενώσεις, τα ιδρύματα και οι μη κυβερνητικές οργανώσεις.

2. Όταν απουσιάζει ένα στοιχείο ουσιώδες για τη συνέχιση των μέτρων στήριξης υπέρ της Τουρκίας, ιδίως στην περίπτωση της παραβίασης των δημοκρατικών αρχών, του κράτους δικαίου, των ανθρωπίνων δικαιωμάτων και των θεμελιωδών ελευθεριών, καθώς και του διεθνούς δικαίου, το Συμβούλιο μπορεί, αποφασίζοντας με ειδική πλειοψηφία και κατόπιν προτάσεως της Επιτροπής, να αποφασίσει τη λήψη κατάλληλων μέτρων. Η Επιτροπή ενημερώνει, σχετικά με τον ενδεικτικό προγραμματισμό της, την επιτροπή που προβλέπεται στο άρθρο 7 του παρόντος κανονισμού, καθώς και τη Μικτή Κοινοβουλευτική Επιτροπή και τη Μικτή Οικονομική και Κοινωνική Επιτροπή ΕΕ-Τουρκίας.

Άρθρο 4

1. Τα έργα και οι δράσεις συνεργασίας μπορούν να αποτελέσουν αντικείμενο χρηματοδότησης στους παρακάτω τομείς, ενδεικτικά :

- στήριξη της εναρμόνισης της τουρκικής νομοθεσίας με την κοινοτική νομοθεσία και ενίσχυση της θεσμικής ανάπτυξης που συνδέεται με την προσαρμογή αυτή,

- πρόσβαση στην εσωτερική αγορά, κυρίως με τη δημιουργία των αναγκαίων μέσων στον τομέα της πιστοποίησης και της ποιότητας,

- στήριξη της απελευθέρωσης των κινήσεων των κεφαλαίων μεταξύ της Κοινότητας και της Τουρκίας,

- συνεργασία με σκοπό την εμβάθυνση της τελωνειακής ένωσης μεταξύ της Ευρωπαϊκής Κοινότητας και της Τουρκίας, ιδίως με την ενσωμάτωση της Τουρκίας στο πανευρωπαϊκό σύστημα κανόνων καταγωγής και με τη στήριξη της συμμετοχής της Τουρκίας στις συμβάσεις για τη διαμετακόμιση και το Ενιαίο Διοικητικό Έγγραφο,

- στήριξη της προσαρμογής της γεωργικής πολιτικής της Τουρκίας προκειμένου να εγκριθούν τα μέτρα της ΚΑΠ που είναι αναγκαία για την καθιέρωση της ελεύθερης κυκλοφορίας των γεωργικών προϊόντων,

- συνεργασία στον κτηνιατρικό και φυτοϋγειονομικό τομέα,

- συμμετοχή σε ορισμένα προγράμματα και σε ορισμένους κοινοτικούς φορείς, ιδίως στους τομείς του περιβάλλοντος, της έρευνας, της εκπαίδευσης, της κατάρτισης και της νεολαίας,

- συνεργασία στους τομείς της πολιτικής ανταγωνισμού, των καταναλωτών, των νέων τεχνολογιών και της κοινωνίας των πληροφοριών,

- συνεργασία στον τομέα της δικαιοσύνης και των εσωτερικών υποθέσεων,

- κάθε είδους συνεργασία που αποβλέπει στην υπεράσπιση και προώθηση της δημοκρατίας, του κράτους δικαίου, των ανθρωπίνων δικαιωμάτων και της προστασίας των μειονοτήτων.

Άρθρο 5

1. Η χρηματοδοτική στήριξη δυνάμει του παρόντος κανονισμού λαμβάνει τη μορφή μη επιστρεπτέων ενισχύσεων.

2. Τα μέσα που μπορούν να εφαρμοστούν στο πλαίσιο των δράσεων που προβλέπονται στον παρόντα κανονισμό περιλαμβάνουν κυρίως, εντός των ορίων που καθορίζει η αρμόδια για τον προϋπολογισμό αρχή κατά την ετήσια διαδικασία προϋπολογισμού, τεχνική βοήθεια, κατάρτιση ή άλλες υπηρεσίες, προμήθειες και έργα, καθώς και λογιστικούς ελέγχους και αποστολές αξιολόγησης και ελέγχου.

3. Η κοινοτική χρηματοδότηση μπορεί να καλύπτει ιδίως τις δαπάνες επενδύσεων, με εξαίρεση την αγορά ακινήτων, και τις περιοδικές δαπάνες (που περιλαμβάνουν τα διοικητικά έξοδα και τα έξοδα συντήρησης και λειτουργίας), λαμβανομένου υπόψη ότι το έργο πρέπει να έχει ως στόχο την ανάληψη των περιοδικών δαπανών από τους δικαιούχους.

4. Για κάθε δράση συνεργασίας, ζητείται η χρηματοδοτική συνδρομή των εταίρων που ορίζονται στο άρθρο 3. Η συνδρομή αυτή ζητείται μέσα στα όρια των δυνατοτήτων των εν λόγω εταίρων και σε συνάρτηση με τη φύση κάθε δράσης. Σε ορισμένες ειδικές περιπτώσεις, και όταν ο εταίρος είναι είτε μη κυβερνητική οργάνωση είτε οργάνωση κοινοτικής βάσης, η συνδρομή μπορεί να παρέχεται σε είδος.

5. Μπορεί επίσης να αναζητηθούν δυνατότητες συγχρηματοδότησης με άλλους χορηγούς βοήθειας, και ιδίως με τα κράτη μέλη.

6. Λαμβάνονται τα αναγκαία μέτρα προκειμένου να καταστεί σαφής ο κοινοτικός χαρακτήρας των παρεχομένων ενισχύσεων δυνάμει του παρόντος κανονισμού.

7. Η Επιτροπή σε συνεργασία με τα κράτη μέλη μπορεί να αναλάβει κάθε αναγκαία πρωτοβουλία για να εξασφαλίσει τον ικανοποιητικό συντονισμό με τους άλλους χορηγούς βοήθειας.

Άρθρο 6

1. Η Επιτροπή έχει αναλάβει την εξέταση, απόφαση και διαχείριση των δράσεων που αναφέρονται στον παρόντα κανονισμό, σύμφωνα με τις δημοσιονομικές και τις άλλες ισχύουσες διαδικασίες, και ιδίως εκείνες τις οποίες προβλέπει ο δημοσιονομικός κανονισμός που εφαρμόζεται στο γενικό προϋπολογισμό της Ευρωπαϊκής Ένωσης.

2. Κατά την αξιολόγηση των έργων και προγραμμάτων λαμβάνονται υπόψη οι εξής παράγοντες:

- η αποτελεσματικότητα και η βιωσιμότητα των δράσεων,

- οι πολιτιστικές και κοινωνικές πτυχές, καθώς και οι πτυχές που αφορούν την ισότητα των φύλων και το περιβάλλον,

- η διαφύλαξη και προστασία του περιβάλλοντος, στο πλαίσιο του σεβασμού των αρχών της αειφόρου ανάπτυξης,

- η αναγκαία θεσμική ανάπτυξη για την επίτευξη των στόχων της δράσης,

- η κτηθείσα εμπειρία από τις δράσεις αυτού του είδους.

3. Οι αποφάσεις που αφορούν δράσεις των οποίων η χρηματοδότηση δυνάμει του παρόντος κανονισμού υπερβαίνει τα 2 εκατ. ευρώ ανά δράση λαμβάνονται σύμφωνα με τη διαδικασία που προβλέπεται στο άρθρο 7. Η Επιτροπή ενημερώνει συνοπτικά την επιτροπή που αναφέρεται στο άρθρο 7 σχετικά με τις αποφάσεις χρηματοδότησης που προτίθεται να λάβει για έργα και προγράμματα αξίας μικρότερης ή ίσης των 2 εκατ. ευρώ. Η ενημέρωση αυτή γίνεται το αργότερο μία εβδομάδα πριν από τη λήψη της απόφασης. Η Επιτροπή λαμβάνει όλα τα αναγκαία μέτρα προκειμένου να διευκολύνει την απορρόφηση των ενισχύσεων από τις μικρές μη κερδοσκοπικές ΜΚΟ.

4. Η Επιτροπή είναι αρμόδια να εγκρίνει, χωρίς να προσφεύγει στη γνώμη της επιτροπής που αναφέρεται στο άρθρο 7, τις αναγκαίες συμπληρωματικές αναλήψεις υποχρεώσεων για την κάλυψη των υπερβάσεων που είχαν προβλεφθεί ή διαπιστώθηκαν στο πλαίσιο των δράσεων αυτών, εφόσον η υπέρβαση ή η συμπληρωματική ανάγκη είναι μικρότερη ή ίση του 20% της αρχικής ανάληψης υποχρέωσης που καθορίστηκε με την απόφαση χρηματοδότησης. Όταν η συμπληρωματική ανάληψη υποχρέωσης που αναφέρεται στο πρώτο εδάφιο είναι μικρότερη των 4 εκατ. ευρώ, ενημερώνεται η επιτροπή που αναφέρεται στο άρθρο 7 για την απόφαση που έλαβε η Επιτροπή. Όταν η εν λόγω συμπληρωματική ανάληψη υποχρέωσης είναι μεγαλύτερη από 4 εκατ. ευρώ, αλλά μικρότερη του 20%, ζητείται η γνώμη της ανωτέρω επιτροπής.

5. Κάθε σύμβαση χρηματοδότησης που συνάπτεται δυνάμει του παρόντος κανονισμού, προβλέπει κυρίως ότι η Επιτροπή και το Ελεγκτικό Συνέδριο μπορούν να προβαίνουν σε επιτόπιους ελέγχους σύμφωνα με τις συνήθεις διαδικασίες που ορίζει η Επιτροπή στο πλαίσιο των ισχυουσών διατάξεων, και ιδίως σύμφωνα με τις διαδικασίες του δημοσιονομικού κανονισμού που εφαρμόζεται στο γενικό προϋπολογισμό της Ευρωπαϊκής Ένωσης.

6. Όταν οι δράσεις αποτελούν αντικείμενο συμβάσεων χρηματοδότησης μεταξύ της Κοινότητας και της Τουρκίας, οι συμβάσεις αυτές προβλέπουν ότι η καταβολή φόρων, δασμών και επιβαρύνσεων δεν χρηματοδοτείται από την Κοινότητα.

7. Η συμμετοχή στους διαγωνισμούς έργων και προμηθειών είναι ανοικτή επί ίσοις όροις σε κάθε φυσικό ή νομικό πρόσωπο των κρατών μελών και της Τουρκίας.

8. Οι προμήθειες προέρχονται από τα κράτη μέλη ή την Τουρκία.

Άρθρο 7

1. Η Επιτροπή επικουρείται από την επιτροπή που συγκροτήθηκε με τον κανονισμό ΕΚ αριθ. 1488/96 της 23ης Ιουλίου 1996 [5], η οποία ονομάζεται επιτροπή MED, αποτελείται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

[5] ΕΕ L 189 της 30.07.1996, σ. 1.

2. Οσάκις γίνεται αναφορά στο παρόν άρθρο, εφαρμόζεται η διαδικασία της διαχειριστικής επιτροπής που προβλέπεται στο άρθρο 4 της απόφασης 1999/468/ΕΚ, σύμφωνα με τις διατάξεις του άρθρου 7 παράγραφος 3 της εν λόγω απόφασης.

3. Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ καθορίζεται σε τρεις μήνες.

Άρθρο 8

Μία φορά το χρόνο λαμβάνει χώρα ανταλλαγή απόψεων, με βάση την παρουσίαση του αντιπροσώπου της Επιτροπής σχετικά με τον ενδεικτικό προγραμματισμό των δράσεων που πρόκειται να διεξαχθούν κατά το επόμενο έτος, στο πλαίσιο συνεδρίασης της επιτροπής που αναφέρεται στο άρθρο 7. Το Ευρωπαϊκό Κοινοβούλιο ενημερώνεται σχετικά με τις προτάσεις και το αποτέλεσμα των συζητήσεων.

Άρθρο 9

Η Επιτροπή υποβάλλει, εντός του πρώτου τριμήνου του έτους, ετήσια έκθεση προς το Ευρωπαϊκό Κοινοβούλιο και το Συμβούλιο. Η έκθεση αυτή περιλαμβάνει τουλάχιστον τα ακόλουθα στοιχεία :

α) λεπτομερή περιληπτική έκθεση των δράσεων που χρηματοδοτήθηκαν κατά το προηγούμενο οικονομικό έτος,

β) τον ενδεικτικό προγραμματισμό που προβλέπεται για το τρέχον οικονομικό έτος καθώς και την πρόοδο που έχει σημειωθεί όσον αφορά τις δράσεις που περιλαμβάνονται στον προγραμματισμό αυτό,

γ) τις προβλέψεις σχετικά με το πρόγραμμα και τις δράσεις που πρόκειται να διεξαχθούν κατά το επόμενο οικονομικό έτος,

δ) συνοπτική παρουσίαση των αξιολογήσεων που έγιναν, ενδεχομένως, για ειδικές δράσεις,

ε) ενημέρωση σχετικά με τους οργανισμούς με τους οποίους έχουν συναφθεί συμφωνίες ή συμβάσεις.

Άρθρο 10

Η Επιτροπή προβαίνει, σε τακτά χρονικά διαστήματα, σε αξιολογήσεις των δράσεων που χρηματοδοτούνται από την Κοινότητα, προκειμένου να εξακριβωθεί κατά πόσον έχουν επιτευχθεί οι στόχοι των δράσεων αυτών και για να καθορίσει τις κατευθυντήριες γραμμές για τη βελτίωση της αποτελεσματικότητας των μελλοντικών δράσεων. Η Επιτροπή υποβάλλει στην επιτροπή που προβλέπεται στο άρθρο 7, περιληπτική έκθεση των αξιολογήσεων που έγιναν και που θα μπορούσαν, ενδεχομένως, να εξεταστούν από την εν λόγω επιτροπή. Οι εκθέσεις αξιολόγησης είναι στη διάθεση των κρατών μελών που θα τις ζητήσουν.

Άρθρο 11

Έξι μήνες πριν από τη λήξη του τριετούς χρηματοδοτικού πλαισίου, η Επιτροπή υποβάλλει προς το Ευρωπαϊκό Κοινοβούλιο και το Συμβούλιο συνολική αξιολόγηση των δράσεων που χρηματοδοτούνται από την Κοινότητα στο πλαίσιο του παρόντος κανονισμού, καθώς επίσης και προτάσεις σχετικά με το μέλλον του παρόντος κανονισμού και, εφόσον κριθεί αναγκαίο, προτάσεις τροποποιήσεων.

Άρθρο 12

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [&]

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

- Εφαρμογή δράσεων που αποβλέπουν στην εμβάθυνση της τελωνειακής ένωσης ΕΚ-Τουρκίας.

2. ΣΧΕΤΙΚΟ(Α) ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ

- Νέο κονδύλιο B7-4035 που δημιουργήθηκε στον προϋπολογισμό του 2000.

3. ΝΟΜΙΚΗ ΒΑΣΗ

- Σχέδιο προτάσεως κανονισμού του Συμβουλίου σχετικά με την εφαρμογή δράσεων που αποβλέπουν στην εμβάθυνση της τελωνειακής ένωσης ΕΚ-Τουρκίας (επισυνάπτεται)

4. ΠΕΡΙΓΡΑΦΗ ΤΗΣ ΔΡΑΣΗΣ :

4.1. Γενικός στόχος της δράσης

Χρηματοδοτική στήριξη για δράσεις που αποβλέπουν στην εμβάθυνση της τελωνειακής ένωσης ΕΚ-Τουρκίας, ιδίως στους τομείς της εναρμόνισης της τουρκικής με την κοινοτική νομοθεσία, μέσω δράσεων στον τομέα της ποιότητας, μέσω της ένταξης της Τουρκίας στο πανευρωπαϊκό σύστημα κανόνων καταγωγής ή της συμμετοχής της σε ορισμένα κοινοτικά προγράμματα.

4.2. Χρονική διάρκεια της δράσης και ρυθμίσεις για την ανανέωσή της

Το πρόγραμμα θα έχει διάρκεια τριών ετών (2000-2002)

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1. Μη υποχρεωτικές δαπάνες

5.2. Διαχωριζόμενες πιστώσεις

5.3. Είδος των προβλεπόμενων εσόδων : ουδέν, εκτός από την επιστροφή των επιχειρηματικών κεφαλαίων σε περίπτωση οικονομικής επιτυχίας της χρηματοδοτούμενης δράσης

6. ΤΥΠΟΣ ΤΩΝ ΔΑΠΑΝΩΝ/ΕΣΟΔΩΝ

- Επιδότηση 100% : Ναι

- Επιδότηση για τη συγχρηματοδότηση με άλλους πόρους του δημόσιου ή του ιδιωτικού τομέα: ναι, για ορισμένες δράσεις

- Επιδότηση επιτοκίων : Ουδέν

- Λοιπά

- Σε περίπτωση οικονομικής επιτυχίας της δράσης, προβλέπεται μερική ή ολική επιστροφή του ποσού της κοινοτικής χρηματοδότησης ; Όχι

- Η προτεινόμενη δράση επιφέρει μεταβολή στο ύψος των εσόδων; Εάν ναι, τι είδους μεταβολή είναι αυτή και ποιο είδος εσόδου αφορά; Ουδέν

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1. Τρόπος υπολογισμού του συνολικού κόστους της δράσης (σχέση μεταξύ του επιμέρους και του συνολικού κόστους)

Αξιολόγηση των αναγκαίων πιστώσεων ενόψει της εφαρμογής δράσεων που απαιτούνται για την εμβάθυνση της τελωνειακής ένωσης ΕΚ-Τουρκίας.

7.2. Αναλυτική παράθεση των στοιχείων του κόστους της δράσης

ΠΑΥ σε εκατ. EUR (τρέχουσες τιμές)

>ΘΕΣΗ ΠIΝΑΚΑ>

7.3. Λειτουργικές δαπάνες για μελέτες, συνεδριάσεις εμπειρογνωμόνων, κλπ. που εγγράφονται στο μέρος Β του προϋπολογισμού.

ΠΑΥ σε εκατ. EUR (τρέχουσες τιμές)

>ΘΕΣΗ ΠIΝΑΚΑ>

7.4. Xρονοδιάγραμμα των πιστώσεων ανάληψης υποχρεώσεων/πιστώσεων πληρωμών

ΠΑΥ σε εκατ. EUR

>ΘΕΣΗ ΠIΝΑΚΑ>

8. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

- - Ειδικά μέτρα ελέγχου

Οι έλεγχοι θα εκτελούνται σε κάθε επίπεδο εφαρμογής των έργων (πρόσκληση προς υποβολή προσφορών, επιλογή, κατάρτιση των συμβάσεων, παροχές υπηρεσιών, πληρωμές) από τις υπηρεσίες της Επιτροπής και της αντιπροσωπείας της στην Τουρκία καθώς και από το Ελεγκτικό Συνέδριο.

Κατά τους ελέγχους λαμβάνονται υπόψη οι συμβατικές υποχρεώσεις και οι αρχές της χρηστής και αποτελεσματικής χρηματοοικονομικής διαχείρισης.

Διατάξεις ελέγχου (υποβολή εκθέσεων, διαβουλεύσεις με την Επιτροπή, κλπ.) θα περιλαμβάνονται σε όλες τις συμφωνίες ή συμβάσεις που συνάπτονται μεταξύ της Επιτροπής και των δικαιούχων των πληρωμών.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ-ΑΠΟΤΕΛΕΣΜΑΤΙΚΟΤΗΤΑΣ

9.1. Ειδικοί και ποσοτικοί στόχοι, πληθυσμός στον οποίο απευθύνεται η δράση

- Ειδικοί στόχοι : σύνδεση με το γενικό στόχο

Εφαρμογή των στόχων που αναφέρονται στην ανακοίνωση της Επιτροπής προς το Συμβούλιο της 4ης Μαρτίου 1998, με τίτλο "Ευρωπαϊκή στρατηγική για την Τουρκία : πρώτες επιχειρησιακές προτάσεις της Επιτροπής", και κυρίως προσέγγιση των νομοθεσιών και υιοθέτηση του κεκτημένου της Ένωσης από την Τουρκία.

- Πληθυσμός στον οποίον απευθύνεται η δράση: να γίνει, ενδεχομένως, διάκριση του εκάστοτε πληθυσμού ανά στόχο, να καθοριστούν οι τελικοί δικαιούχοι της δημοσιονομικής παρέμβασης της Κοινότητας καθώς και οι ενδιάμεσοι φορείς.

- η δημόσια διοίκηση

- οι αγρότες

- ο βιομηχανικός κλάδος

- οι ερευνητές

- οι επιστήμονες

- η κοινωνία των πολιτών

9.2. Αιτιολόγηση της δράσης

- Αναγκαιότητα της κοινοτικής δημοσιονομικής παρέμβασης, σε σχέση ιδίως με την αρχή της επικουρικότητας: αντίκτυπος των δράσεων, οικονομίες κλίμακας, ορατότητα της ενίσχυσης της ΕΕ.

- Επιλογή των τρόπων της παρέμβασης.

Οι διάφοροι τρόποι παρέμβασης εξαρτώνται από την κατάσταση της χώρας και κάθε σχετικού τομέα. Πριν από τις δράσεις που πρόκειται να χρηματοδοτηθούν, θα πραγματοποιηθούν μελέτες προσδιορισμού και σκοπιμότητας.

* πλεονεκτήματα σε σχέση με τα εναλλακτικά μέτρα (συγκριτικά πλεονεκτήματα)

* ανάλυση παρόμοιων δράσεων που ενδεχομένως διεξάγονται σε κοινοτικό ή σε εθνικό επίπεδο

* παράγωγα και πολλαπλασιαστικά αποτελέσματα

- ανάπτυξη και εξέλιξη των σχέσεων ΕΕ-Τουρκίας

- εναρμόνιση της τουρκικής νομοθεσίας και των τουρκικών πρακτικών με το κοινοτικό κεκτημένο

* κύριοι παράγοντες αβεβαιότητας που μπορούν να επηρεάσουν τα ειδικά αποτελέσματα της δράσης.

-η πολιτική και η οικονομική σταθερότητα της Τουρκίας

-η αποφασιστικότητα των εταίρων μας να εφαρμόσουν τις προβλεπόμενες δράσεις.

9.3. Παρακολούθηση και αξιολόγηση της δράσης

- - Δείκτες επιδόσεων

* δείκτες απόδοσης (μέτρο των αναπτυσσόμενων δραστηριοτήτων)

- ο αριθμός των δράσεων συνεργασίας μεταξύ τουρκικών και κοινοτικών φορέων

* δείκτες αντικτύπου με βάση τους επιδιωκόμενους στόχους

- η εναρμόνιση των τουρκικών νομοθεσιών, κανόνων και προτύπων με τα αντίστοιχα της ΕΕ

- η αύξηση των εμπορικών συναλλαγών

- η πρόσβαση σε νέες τεχνολογίες

- η μεταβίβαση τεχνογνωσίας

- ο αντίκτυπος για τις ευρωπαϊκές επενδύσεις στην Τουρκία

- ο αντίκτυπος στο εμπορικό ισοζύγιο και το ισοζύγιο πληρωμών

*Τρόποι και περιοδικότητα της προβλεπόμενης αξιολόγησης

Τα σχέδια θα ελέγχονται και θα αξιολογούνται σε τακτά χρονικά διαστήματα από τα όργανα που έχουν αναλάβει την εκτέλεσή τους, από τις υπηρεσίες της Επιτροπής και από ανεξάρτητους εμπειρογνώμονες.

Μετά την ολοκλήρωση της δράσης θα συντάσσεται έκθεση αξιολόγησης σχετικά με το περιεχόμενο και τις συνέπειές της καθώς και για την απαιτούμενη παρακολούθηση.

* Εκτίμηση των αποτελεσμάτων που προέκυψαν (σε περίπτωση συνέχισης ή ανανέωσης μιας ήδη υπάρχουσας δράσης).

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΤΜΗΜΑΤΟΣ ΙΙΙ ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

Το τμήμα αυτό διαβιβάζεται ταυτόχρονα στη ΓΔ XIX και στη ΓΔ IX η οποία, εν συνεχεία, το διαβιβάζει στη ΓΔ XIX μαζί με τη γνώμη της.

Η πραγματική κινητοποίηση των αναγκαίων διοικητικών πόρων θα προέλθει από την ετήσια απόφαση της Επιτροπής σχετικά με τη διάθεση των πόρων, λαμβανομένων υπόψη κυρίως των συμπληρωματικών ανθρώπινων πόρων και ποσών που θα έχουν εγκριθεί από την αρμόδια για τον προϋπολογισμό αρχή.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

Για τους συμπληρωματικούς πόρους, να αναφερθεί ο ρυθμός με τον οποίο πρέπει να διατίθενται : από την αρχή της εφαρμογής του προγράμματος.

10.2 Γενικές δημοσιονομικές επιπτώσεις των συμπληρωματικών ανθρώπινων πόρων

(σε EUR)

>ΘΕΣΗ ΠIΝΑΚΑ>

Χρησιμοποιώντας τους υφιστάμενους πόρους που απαιτούνται για τη διαχείριση της δράσης.

Ο υπολογισμός βασίζεται στους τίτλους A-1, A-2, A-4, A-5, A-7.

Τα ποσά εκφράζουν το συνολικό κόστος των συμπληρωματικών θέσεων για τη συνολική διάρκεια της δράσης, εάν η διάρκειά της είναι καθορισμένη, ή για δώδεκα μήνες εάν η διάρκειά της είναι αόριστη.

10.3 Αύξηση των λοιπών λειτουργικών δαπανών που απορρέουν από τη δράση και κυρίως των εξόδων για συνεδριάσεις επιτροπών και ομάδων εμπειρογνωμόνων

(EUR)

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της δράσης, εάν η διάρκεια αυτής είναι ορισμένη, ή στις δαπάνες για δώδεκα μήνες, εάν η διάρκειά της είναι αόριστη.

ΔΕΛΤΙΟ ΕΚΤΙΜΗΣΗΣ ΑΝΤΙΚΤΥΠΟΥ ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ, ΕΙΔΙΚΟΤΕΡΑ, ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τιτλοσ τησ προτασησ:

Κανονισμός του Συμβουλίου της ..... σχετικά με την εφαρμογή δράσεων που αποβλέπουν στην εμβάθυνση της Τελωνειακής Ένωσης ΕΚ-Τουρκίας.

Αριθμοσ εγγραφου αναφορας:

COM 600/98

Η προταση

1. Λαμβανομένης υπόψη της αρχής της επικουρικότητας, για ποιο λόγο είναι αναγκαία μια κοινοτική νομοθεσία στον τομέα αυτόν και ποιοι είναι οι κυριότεροι στόχοι της ;

Πρόκειται για τη χρηματοδοτική κάλυψη της ευρωπαϊκής στρατηγικής για την Τουρκία, δηλαδή, της στρατηγικής που προηγείται της ένταξής της στην ΕΕ. Συνεπώς, κρίνεται αναγκαίο η στήριξη να λάβει χώρα σε κοινοτικό επίπεδο.

Ο αντικτυποσ για τισ επιχειρησεισ

2. Ποιον θα επηρεάσει η πρόταση ; Όλες τις επιχειρήσεις

- Ποιους τομείς επιχειρήσεων ; Όλους τους τομείς

- Ποια μεγέθη επιχειρήσεων (ποια η αναλογία των μικρομεσαίων επιχειρήσεων) ; Όλα τα μεγέθη

- Υπάρχουν στην Κοινότητα ιδιαίτερες γεωγραφικές περιοχές στις οποίες είναι εγκατεστημένες οι εν λόγω επιχειρήσεις;

3. Ποια μέτρα θα πρέπει να λάβουν οι επιχειρήσεις προκειμένου να συμμορφωθούν με την πρόταση ; Αναδιάρθρωση, τήρηση νέων νομοθεσιών

4. Ποιες οικονομικές συνέπειες ενδέχεται να έχει η πρόταση :

- στην απασχόληση ; ευνοϊκές συνέπειες

- στις επενδύσεις και τη δημιουργία νέων επιχειρήσεων ; ευνοϊκές συνέπειες

- στην ανταγωνιστικότητα των επιχειρήσεων ; ευνοϊκές συνέπειες

5. Περιλαμβάνει η πρόταση μέτρα ώστε να ληφθεί υπόψη η ιδιαιτερότητα των μικρομεσαίων επιχειρήσεων (μειωμένες ή διαφορετικές απαιτήσεις, κλπ.) ; Ναι, κυρίως μέσω της προσέγγισης της τουρκικής νομοθεσίας με το κοινοτικό κεκτημένο καθώς και πολλών έργων που θα διευκολύνουν κάθε μορφή συνεργασίας μεταξύ ΜΜΕ της Τουρκίας και της ΕΕ.

Διαβουλευσεισ

6. Κατάλογος των οργανώσεων με τις οποίες έγιναν διαβουλεύσεις σχετικά με την πρόταση, και έκθεση των βασικών σημείων της θέσης κάθε οργάνωσης.

Δεν εφαρμόζεται